इसदे कन्ने गै पुराण ते धार्मक ग्रैंथें दा पाठ करने लेई पढ़े-लिखे दे पंडतें दी लोड़ पौंदी ही की जे भलोके समें च पढ़ाई-लखाई दे साधन बड़े थोड़े हे ते इयै जनेह् बड्डे ग्रैंथें दियां कापियां हत्थें कन्ने लिखनियां पौंदियां हियां ते ए कम्म गरीब ब्रैह्मन नईं हे कराई सकदा। दूई गल्ल ए बी होई सकदी ऐ जे भलोके समें दे लोक कवि पुरामें चा किश गल्लां अपनी ग्राईं कवता च शामल करदे तं उन्दे लेई पता नईं होर के-के समाजक मुशकलां आनी बनदियां। पर मध्य-काल दे ग्राईं लोक कवि जेह्‌डे इस किस्मा दे कवित्ता गंडदे हे, अनपढ़ होने करियै उंआं गै पुराणें चा जां अपने प्हाड़ी लाकें दियें घटनाएं चा कोई लम्मी कथा लैने शा नाबर हे। ए सारे बचार असें गी डोगरी लोक-कथा-कवता गी पुराणें थमां बक्खरे बनाई रक्खने आले कारन सुझांदे न।